***JAHRESBERICHT 2022/2023***

Üsi Houptversammlig , hei mir zum erschte mou im Gmeindshuus düregfüehrt. Nach der Versammlig het der Vorstand no Kafi und Chueche abote. Ä so hei mir dä Obe bim gmüetliche zämesi lo usklinge.

 Gschtartet hei mir üsers Vereinsjohr mit em Kurs: Oster-und Früehligsdekoration, gfougt vom Vortrag : Demenz geht uns alle an und em letschte Kurs vo üsem Winterprogramm: Gestalten von Flaschenlichtern.

Bi üsere erschte Sitzig hei mir scho wieder mit der Planig vom nöie Winterprogramm agfange.

Der Maibummu het üs a Soppensee gfühert. Nach äre churze Rundwanderig hei mir bimene chline Imbiss im Restaurant zur Ilge in Ettiswil hei mir dä Obe abgschlosse.

Am 22. Juni hei mir üsi Kafistube, zäme mit der Wärchustellig vo der Schueu chönne ir gwohnte Art dürefüehre. Wiederum hei die viele beleite Brötli, Turte, Cremeschnitte, Cornets und Muffins chönne verchouft wärde. Danke dene vielne Häufer!

Afangs Juli hei mir zum erschte mou ä E-Bike Usflug düregfüehrt. Unger der Leitig vor Erika hei mir ä wunderbari Fahrt dürs Luzärner Hingerland gmacht. Bire feine Pizza z`Mäuchnou ir Linge hei mir üs wieder chönne stärke.

Im Septämber isch die aujährlechi Seniorereis uf em Programm gschtange. Mit eme Car vou reiseluschtegi Seniore hei mir ä wunderbari Reis übere Chlousepass chönne gniesse. Dobe ufem früsch verschneite Pass hei mir äs feins Mittagässe chönne gniesse. Nach agregte Gschpräch, hei mir üs wieder ufe heiwäg gmacht, wo mir ohni zwüschefau, aber müed vo dene viune Idrück wieder guet z`Gumiswiu acho si.

Am 3. Novämber isch der Pousemiuch-Tag gsi. Mir hei üsne Schüeler und Chindergärteler mit Miuch und Späckzüpfe chönne äs feins Znüni abiete.

S`Winterprogramm hei mir ändi Oktober gschtartet.

Agfange hets mit Papierrosechranz, gfougt vom Smartphone-Kurs für Seniore, wo d`Schüler a de öutere Lüt d`Handys erklärt hei. Ou s`Lisme isch dä Winter, so wie der Spiu- und Jassnomittag nid z`churz cho.

Mit Zumba und Beweglichkeit im Auter hei mir ou öppis für d`Fitness abotte.

Für d`Ching isch s`härstöue vo Naturkosmetik und Füürtöpf im Agebot gsi.

D`Wiehnachts-Belüchtig hei mir i däm Johr nume mit eme Tanneboum ufem Chileplatz häre to. Do der Bund zum Strom spare ufgrüeft het, hei mir üs entschlosse, d`Stärne i däm Johr nid uf zmache.

Leider hei mir keiner Adväntsfänschter chönne mache, da mir viu zweni Amäudige hei gha.

Der Fiumobe het üs ufs Hingerarni gfüehrt, s`Hirteläbe het üs ufzeigt, dass äs nid nume romantisch isch, das z`Aup zgoh.

Mit Töpfere isch es witergange. Wunderschöni Sache si unger kundiger aleitig entschange.

Ou d`Stubete mit de Mäuchnouer Landfroue het i däm Johr wieder einisch chönne stattfinge. Mit zwone churze bärndütsche Gschichte, viune agregte Gschpräch und em obligatorische Schätzspiu hei mir mit Ankebock und Miuchgaffe ä gmüetliche Nomitag gha.

D`Betriebsbesichtiung bi de Appezäuer Aupenbitter isch s`letschte, Agebot vor der Houptversammlig gsi.

Bi wunderschönem Früehligswätter hei sich ä Car vou Froue und Manne uf e Wäg gmacht. Nach eme churze Kafihaut am Chatzesee isch es Richtig Teufe gange. Im Restaurant Waldegg ou ungerem Name Schnuggebock bekannt hei mir äs guets Mittagässe gnosse.

Nachere churze Fahrt si mir z`Appizäu bir Firma , wo dä guet Appizäuer Aupebitter mit de 42 Chrüter, härsteut acho. Nachere churze Füehrig dür d`Firma hei mir dörfe die verschiedene Produkt probiere. Äs het gäh, bis gnue.

Guet gluunet hei mir üs wieder ufe Heiwäg gmacht.

Ou hei mir wieder etlechi Seniore gha,wo ä runde Geburtstag hei chönne fiire und mir mit eme Gschänkchischtli hei äs bsüechli gmacht.

Bsuecherfroue hei ou i däm Johr wieder ihrer Bsüechli bi de verschiedenschte Lüt chönne mache.

Ou hei mir mit etliche Sitzige üsers Vereinsschiffli über Wasser ghaute und dürs Johr gschtüret.